CELEX: 32020D0659
Language: hu
Date: 2020-05-15 00:00:00
Title: A Bizottság (EU) 2020/659 végrehajtási határozata (2020. május 15.) a 2011/65/EU európai parlamenti és tanácsi irányelv támogatása céljából kidolgozott, az anyagok, alkotóelemek, valamint elektromos és elektronikus berendezések értékeléséhez szükséges műszaki dokumentációra vonatkozó harmonizált szabványról

18.5.2020   
               
               
                  HU
               
               
                  Az Európai Unió Hivatalos Lapja
               
               
                  L 155/12
               
            
         A BIZOTTSÁG (EU) 2020/659 VÉGREHAJTÁSI HATÁROZATA
         (2020. május 15.)
         a 2011/65/EU európai parlamenti és tanácsi irányelv támogatása céljából kidolgozott, az anyagok, alkotóelemek, valamint elektromos és elektronikus berendezések értékeléséhez szükséges műszaki dokumentációra vonatkozó harmonizált szabványról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről szóló, 2012. október 25-i 1025/2012/EU európai parlamenti és tanácsi rendeletre (1) és különösen annak 10. cikke (6) bekezdésére,
         mivel:
         
                     (1)
                  
                  
                     A 2011/65/EU európai parlamenti és tanácsi irányelv (2) 16. cikkének (2) bekezdése értelmében azokról az anyagokról, alkotóelemekről, illetve elektromos és elektronikus berendezésekről, amelyeken a szóban forgó irányelv 4. cikkében foglalt követelményeknek való megfelelés bizonyítására végeztek teszteket és méréseket, vagy amelyeket olyan harmonizált szabványokkal összhangban értékeltek, amelyek hivatkozását közzétették az Európai Unió Hivatalos Lapjában, vélelmezni kell, hogy megfelelnek az irányelvben előírt, az említett szabványok által meghatározott követelményeknek.
                  
               
                     (2)
                  
                  
                     2011. október 21-i, M/499 jelzetű levelében a Bizottság felkérte az Európai Szabványügyi Bizottságot (CEN), az Európai Elektrotechnikai Szabványügyi Bizottságot (CENELEC) és az Európai Távközlési Szabványügyi Intézetet (ETSI) arra, hogy vizsgálják felül a meglévő harmonizált szabványokat, és szükség esetén dolgozzanak ki új szabványokat az annak értékeléséhez szükséges műszaki dokumentációra vonatkozóan, hogy az anyagok, az alkotóelemek, valamint az elektromos és az elektronikus berendezések megfelelnek-e a 2011/65/EU irányelv követelményeinek.
                  
               
                     (3)
                  
                  
                     A 2011. október 21-i, M/499 jelzetű felkérés alapján a CENELEC felülvizsgálta az EN 50581:2012 meglévő harmonizált szabványt, és a felülvizsgálat eredményeként elfogadta az anyagok, alkotóelemek, valamint elektromos és elektronikus termékek egyes veszélyes anyagok használatának korlátozása tekintetében történő értékeléséhez szükséges műszaki dokumentációra vonatkozó előírások meghatározásáról szóló EN IEC 63000:2018 szabványt. Az EN IEC 63000:2018 jelzetű új szabvány az IEC 63000:2016 meglévő nemzetközi szabványon alapul, ennek alapjául pedig az EN 50581:2012 harmonizált szabvány szolgált.
                  
               
                     (4)
                  
                  
                     A Bizottság a CENELEC-kel együtt értékelte, hogy a CENELEC által kidolgozott EN IEC 63000:2018 szabvány eleget tesz-e a 2011. október 21-i, M/499 jelzetű felkérésnek.
                  
               
                     (5)
                  
                  
                     A CENELEC által kidolgozott EN IEC 63000:2018 szabvány megfelel a vele szemben támasztott, a 2011/65/EU irányelvben meghatározott követelményeknek. Ezért a szóban forgó szabvány hivatkozását indokolt közzétenni az Európai Unió Hivatalos Lapjában.
                  
               
                     (6)
                  
                  
                     Mivel az EN IEC 63000:2018 jelzetű új szabvány az EN 50581:2012 szabvány helyébe lép, az EN 50581:2012 szabványnak az Európai Unió Hivatalos Lapjában közzétett hivatkozását (3) vissza kell vonni. Annak érdekében, hogy a gyártóknak elegendő idejük legyen arra, hogy termékeiket hozzáigazítsák az új szabványhoz, az EN 50581:2012 harmonizált szabvány hivatkozásának visszavonását egy későbbi időpontra kell halasztani.
                  
               
                     (7)
                  
                  
                     A harmonizált szabványnak való megfelelés alapján azon időponttól kezdve, amikor a Bizottság a szóban forgó szabvány hivatkozását közzéteszi az Európai Unió Hivatalos Lapjában, vélelmezhető az uniós harmonizációs jogszabályokban meghatározott vonatkozó alapvető követelményeknek való megfelelés. Következésképpen elő kell írni, hogy e határozat a kihirdetése napján lépjen hatályba,
                  
               ELFOGADTA EZT A HATÁROZATOT:
         
            1. cikk
            A Bizottság ezúton közzéteszi az Európai Unió Hivatalos Lapjában a 2011/65/EU európai parlamenti és tanácsi irányelv támogatása érdekében kidolgozott, az anyagok, alkotóelemek, valamint elektromos és elektronikus berendezések értékeléséhez szükséges műszaki dokumentációra vonatkozó harmonizált szabvány e határozat I. mellékletében szereplő hivatkozását.
         
         
            2. cikk
            A Bizottság ezúton visszavonja a 2011/65/EU európai parlamenti és tanácsi irányelv támogatása érdekében kidolgozott, az anyagok, alkotóelemek, valamint elektromos és elektronikus berendezések értékeléséhez szükséges műszaki dokumentációra vonatkozó harmonizált szabvány e határozat II. mellékletében szereplő, az Európai Unió Hivatalos Lapjában közzétett hivatkozását az említett mellékletben meghatározott időpont szerinti hatállyal.
         
         
            3. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2020. május 15-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 316., 2012.11.14., 12. o.
         
         
            (2)  Az Európai Parlament és a Tanács 2011/65/EU irányelve (2011. június 8.) egyes veszélyes anyagok elektromos és elektronikus berendezésekben való alkalmazásának korlátozásáról (HL L 174., 2011.7.1., 88. o.).
         
            (3)  HL C 363., 2012.11.23., 6. o.
         
      
      
         
            I. MELLÉKLET
            
                        Sorszám
                     
                     
                        A szabvány hivatkozása
                     
                  
                        1.
                     
                     
                        EN IEC 63000:2018
                        Elektromos és elektronikus termékek értékelésének műszaki dokumentációja a veszélyes anyagok korlátozására vonatkozóan (IEC 63000:2016)
                     
                  
      
      
         
            II. MELLÉKLET
            
                        Sorszám
                     
                     
                        A szabvány hivatkozása
                     
                     
                        A visszavonás időpontja
                     
                  
                        1.
                     
                     
                        EN 50581:2012
                        Elektromos és elektronikus termékek értékelésének műszaki dokumentációja a veszélyes anyagok korlátozása érdekében
                     
                     
                        2021. november 18.